SL Uradni list Evropske unije C 89/1

Statut evropske infrastrukture za e-znanost in tehnologijo za raziskave biotske raznovrstnosti in ekosistemov – Konzorcija evropske raziskovalne infrastrukture „LifeWatch ERIC“

(2017/C 89/01)

Vsebina

POGLAVJE 1 – SPLOŠNE DOLOČBE

Člen 1 – Naziv, sedež, kraj in delovni jezik

Člen 2 – Naloge in dejavnosti, sestavni deli ERIC

POGLAVJE 2 – ČLANSTVO

Člen 3 – Članstvo in subjekt, ki zastopa

Člen 4 – Vključevanje članov in opazovalcev

Člen 5 – Izstop člana / prenehanje članstva ali statusa opazovalca

POGLAVJE 3 – PRAVICE IN OBVEZNOSTI ČLANOV IN OPAZOVALCEV

Člen 6 – Člani

Člen 7 – Opazovalci

POGLAVJE 4 – UPRAVLJANJE

Člen 8 – Generalna skupščina

Člen 9 – Izvršilni odbor

Člen 10 – Pomožni organi

POGLAVJE 5 – POROČANJE KOMISIJI

Člen 11 – Poročanje Komisiji

POGLAVJE 6 – POLITIKE

Člen 12 – Politike zaposlovanja

Člen 13 – Politike javnih naročil in oprostitve davka

Člen 14 – Viri, proračunske politike, odgovornost in zavarovanje

Člen 15 – Dostop do objektov in naprav LifeWatch ERIC ter politika razširjanja

Člen 16 – Znanstveno in tehnično ocenjevanje

Člen 17 – Politike glede dostopa do podatkov in pravic intelektualne lastnine

POGLAVJE 7 – TRAJANJE, LIKVIDACIJA, SPORI, PRAVO, KI SE UPORABLJA, IN DOLOČBE O SPREMEMBAH

Člen 18 – Trajanje

Člen 19 – Likvidacija in plačilna nesposobnost

Člen 20 – Pravo, ki se uporablja

Člen 21 – Spori

Člen 22 – Dostopnost statuta

Člen 23 – Spremembe statuta

POGLAVJE 8 – DOLOČBE O USTANOVITVI IN PREHODNE DOLOČBE

Člen 24 – Določbe o ustanovitvi

Člen 25 – Prehodna določba

PRILOGA 1 – SEZNAM ČLANOV, OPAZOVALCEV IN SUBJEKTOV, KI JIH ZASTOPAJO

PRILOGA 2 – FINANČNI PRISPEVKI IN PRISPEVKI V NARAVI

POGLAVJE 1

SPLOŠNE DOLOČBE

Člen 1

Naziv, sedež, kraj in delovni jezik

1. Ustanovi se Evropska infrastruktura za e-znanost in tehnologijo za raziskave biotske raznovrstnosti in ekosistemov – Konzorcij evropske raziskovalne infrastrukture, v nadaljnjem besedilu: „LifeWatch ERIC“, ki je ustanovljen kot Konzorcij evropske raziskovalne infrastrukture (ERIC) v skladu z Uredbo Sveta (ES) št. 723/2009 (1).

2. LifeWatch ERIC je razpršena raziskovalna infrastruktura, organizirana v skladu s členom 2(3) in (4).

3. Uradni sedež LifeWatch ERIC je v Sevilli, Kraljevina Španija (v nadaljnjem besedilu: država članica gostiteljica).

4. Delovni jezik LifeWatch ERIC je angleščina.

Člen 2

Naloge in dejavnosti, sestavni deli ERIC

1. Glavna naloga LifeWatch ERIC je vzpostavitev in upravljanje infrastrukturnih in informacijskih sistemov, ki so potrebni za mobilizacijo in povezovanje podatkov in algoritmov za raziskave biotske raznovrstnosti in ekosistemov, vključno s krepitvijo razumevanja, povezav in sinergij z drugimi družbenimi izzivi, kot sta prilagajanje podnebnim spremembam in njihova blažitev, ter zagotavljanje analitičnih zmogljivosti.

2. S tem namenom LifeWatch ERIC izvaja in usklajuje različne dejavnosti, med drugim tudi:

(a) delovanje razpršene raziskovalne infrastrukture, ki zajema zmogljivosti za mobilizacijo podatkov o biotski raznovrstnosti glede na povpraševanje; integriran dostop do razpršenih virov podatkov; zagotavljanje storitev odkrivanja, analize, modeliranja in vizualizacije podatkov; spletno podporo in podporo na kraju samem za uporabnike; ter digitalna okolja za znanstveno sodelovanje in eksperimentiranje;

(b) zagotavljanje podpore nacionalnim in mednarodnim objektom in napravam ter sodelovanje z njimi na osnovi sporazumov o ravni storitve glede mobilizacije in izmenjave podatkov; računalniške zmogljivosti; ter razvoja novih infrastrukturnih zmogljivosti, vključno z izvajanjem vloge posrednika, ki usklajuje zahteve in načrte za izpolnitev med nacionalnimi in mednarodnimi objekti in napravami, ustanovami in organizacijami, na zahtevo slednjih;

(c) oblikovanje zmogljivosti za spodbujanje novih priložnosti za obsežen znanstveni razvoj; za omogočanje pospešenega zajemanja podatkov z novimi tehnologijami; za podpiranje na znanju temelječega odločanja za upravljanje biotske raznovrstnosti in ekosistemov; ter za podpiranje programov usposabljanja;

(d) vzdrževanje zmogljivosti za nadgradnjo raziskovalne infrastrukture, inovacije in uporabo znanja in tehnologije ter razvoj novih analitičnih zmogljivosti;

(e) izvajanje vseh drugih nalog, ki so tesno povezane z zgoraj navedenimi dejavnostmi, za katere se lahko odloči generalna skupščina.

3. LifeWatch ERIC obsega:

(a) skupne objekte in naprave, ki jih podpirajo vsi člani. Glavni deli skupnih objektov in naprav so v Španiji (institucionalni odnosi, vključno z organizacijami, ki delujejo kot ponudniki podatkov, usklajevanje mest spremljanja, upravne, pravne in finančne službe LifeWatch ERIC, organizacija in usklajevanje glavnih dejavnosti IKT ter njihove razpršene zgradbe in enot), Italiji (organizacija in usklajevanje storitev LifeWatch za skupnost za biotsko raznovrstnost) in na Nizozemskem (usklajevanje virtualnih laboratorijev in inovacij), brez poseganja v možnost vzpostavitve delov skupnih objektov in naprav na ozemlju drugih članov;

(b) razpršene centre LifeWatch, ki ne spadajo pod skupne objekte in naprave ter so del LifeWatch ERIC in so ustanovljeni v skladu s pogoji, ki jih določi generalna skupščina za člana, v katerem se nahajajo. Ti pogoji vključujejo določbe, ki se nanašajo na finančno odgovornost in obveznosti člana, v katerem se nahaja razpršeni center.

4. LifeWatch ERIC sklene s člani, centri ali pravnimi subjekti sporazume o ravni storitve, ki urejajo njihovo delovanje in storitve za LifeWatch ERIC na podlagi sodelovanja, kar pa ne posega v možnost, da se te storitve zagotavljajo kot prispevki v naravi.

5. LifeWatch ERIC izvaja svojo glavno nalogo na neprofitni podlagi. LifeWatch ERIC lahko izvaja omejene gospodarske dejavnosti, ki so tesno povezane z njegovo nalogo, če te ne ogrožajo doseganja njegovih glavnih ciljev na neprofitni podlagi.

6. LifeWatch ERIC lahko spodbuja izkoriščanje podatkov in proizvodov iz programa Evropske unije za spremljanje Zemlje Copernicus. Informacije o okolju so ključnega pomena za razumevanje spreminjanja našega planeta in njegovih ekosistemov.

POGLAVJE 2

ČLANSTVO

Člen 3

Članstvo in subjekt, ki zastopa

1. Člani LifeWatch ERIC ali opazovalci brez glasovalnih pravic lahko postanejo naslednji subjekti:

(a) države članice Evropske unije (v nadaljnjem besedilu: države članice);

(b) pridružene države;

(c) tretje države, ki niso pridružene države;

(d) medvladne organizacije.

2. Seznam članov in opazovalcev LifeWatch ERIC ter subjektov, ki jih zastopajo, je naveden v Prilogi 1. Seznam članov in opazovalcev v Prilogi 1 posodablja generalna skupščina, seznam subjektov, ki jih zastopajo, pa izvršni direktor po prejemu ustreznega obvestila člana, ki je subjekt imenoval, v skladu z zahtevami iz izvedbenih pravil. Člane in opazovalce lahko zastopa en ali več javnih subjektov, vendar ne več kot trije, vključno z regijami, ali zasebni subjekti, ki opravljajo javne storitve. Subjekti, ki zastopajo, so imenovani v skladu s pravili in postopki člana. Člani in opazovalci določijo dolžino mandata svojih zastopnikov in njihovo sposobnost glede izvrševanja opredeljenih pravic in obveznosti.

3. Generalna skupščina zagotovi, da imajo države članice ali pridružene države skupaj večino glasovalnih pravic v generalni skupščini in večino članov v stalnem odboru. Generalna skupščina odloči o morebitni spremembi glasovalnih pravic, ki je potrebna za zagotovitev, da LifeWatch ERIC vedno izpolnjuje navedeno zahtevo.

4. Člani v času ustanovitve LifeWatch ERIC veljajo za „ustanovne člane“.

Člen 4

Vključevanje članov in opazovalcev

1. Pogoji za vključevanje novih članov so naslednji:

(a) države članice, pridružene države in tretje države, ki niso pridružene države, pošljejo pisno prošnjo za članstvo predsedniku generalne skupščine;

(b) vloga za članstvo vključuje do tri subjekte, ki člana zastopajo v generalni skupščini;

(c) vlagatelj v vlogi navede, kako bo prispeval k ciljem in dejavnostim LifeWatch ERIC iz člena 2 in kako bo izpolnjeval svoje obveznosti;

(d) pridružene države vključi generalna skupščina z navadno večino glasov. Tretje države, ki niso pridružene države, vključi generalna skupščina z absolutno večino glasov;

(e) o vključitvi novega člana lahko generalna skupščina odloča po prejemu poročila izvršilnega odbora o pogojih, pod katerimi se lahko vlagatelj pridruži LifeWatch ERIC.

2. Medvladna organizacija pošlje prošnjo za članstvo predsedniku generalne skupščine in je lahko vključena s kvalificirano večino glasov pod pogoji, ki jih določi generalna skupščina po prejetju poročila izvršilnega odbora iz oddelka 1.e).

3. Nov član LifeWatch ERIC ne more izstopiti najmanj do izteka petletnega obdobja, ki velja v času njegovega pristopa. Če se novi član vključi po prvih treh letih petletnega obdobja načrtovanja, ostane član najmanj do izteka petletnega obdobja, ki velja v času njegovega pristopa, in naslednjega petletnega obdobja načrtovanja, razen če se za naslednje petletno obdobje zahteva izstop v skladu s členom 5(2).

4. Države članice, pridružene države, tretje države, ki niso pridružene države, ali medvladne organizacije, ki so pripravljene prispevati k LifeWatch ERIC, vendar se še ne morejo vključiti kot člani, pošljejo pisno prošnjo za status opazovalca predsedniku generalne skupščine.

5. Pogoji za vključitev opazovalcev so naslednji:

(a) opazovalci se vključijo za obdobje dveh let. To obdobje se lahko podaljša za največ dve leti. Pred iztekom zadevnega obdobja opazovalec zaprosi za status člana ali zapusti LifeWatch ERIC. Generalna skupščina lahko v izrednih primerih z navadno večino glasov odloči o podaljšanju statusa opazovalca za največ še dve leti.

(b) Za vključitev opazovalcev je potrebna odobritev generalne skupščine z navadno večino glasov.

Člen 5

Izstop člana ali opazovalca/prenehanje članstva ali statusa opazovalca

1. Članstvo traja vsaj petletna obdobja in se nadaljuje v naslednjih petletnih obdobjih do konca trajanja LifeWatch ERIC. Petletna finančna zaveza je skladna z večletnim delovnim programom in okvirnim proračunom, kot je opisano v Prilogi 2.

2. Član lahko izstopi ob koncu tretjega leta petletnega obdobja, če predloži obvestilo o svoji nameri, da bo izstopil, pred koncem drugega leta petletnega obdobja. Člani so obveščeni o vsaki prošnji za izstop v petnajstih dneh po prejemu prošnje.

3. Finančne in druge obveznosti član, ki izstopa, morajo biti poravnane, preden lahko začne izstop veljati. Če so skupni objekti in naprave ali razpršeni centri ali druga sredstva LifeWatch ERIC na ozemlju člana, ki izstopa, lahko član zahteva vračilo teh sredstev ob pravičnem nadomestilu, ki ga določi generalna skupščina.

4. Generalna skupščina začasno prekliče glasovalne pravice člana, če ta član po začetku proračunskega leta eno leto zaostaja s plačilom svojih dolgov.

5. Generalna skupščina je pooblaščena za prekinitev članstva ali statusa opazovalca, če so izpolnjeni naslednji pogoji:

(a) član ali opazovalec resno krši eno ali več svojih obveznosti, ki jih ima v skladu s tem statutom;

(b) član ali opazovalec ni odpravil takšne kršitve v obdobju šestih mesecev po pisnem obvestilu predsednika generalne skupščine, poslanem po sprejetju zapisnika generalne skupščine, ki je potrdila kršitev.

Izvršilni odbor generalno skupščino obvesti o članu ali opazovalcu, ki vztrajno krši dolžnosti, ki jih ima v skladu s statutom, in zahteva, da član ali opazovalec izpolni svoje obveznosti. Če član ali opazovalec ne izpolni svojih obveznosti v šestih mesecih, izvršilni odbor generalni skupščini predlaga prenehanje članstva ali statusa opazovalca.

Preden generalna skupščina sprejme kakršno koli odločitev o zadevi, ima član ali opazovalec pravico generalni skupščini pojasniti svoje stališče.

O prenehanju članstva ali statusa opazovalca odloči generalna skupščina s kvalificirano večino glasov.

POGLAVJE 3

PRAVICE IN OBVEZNOSTI ČLANOV IN OPAZOVALCEV

Člen 6

Člani

1. Pravice članov vključujejo:

(a) sodelovanje in glasovanje v generalni skupščini;

(b) dostop do informacij in storitev, ki jih zagotavlja LifeWatch ERIC; ter

(c) vse druge pravice, navedene v tem statutu ali vključene v izvedbena pravila.

2. Vsak član:

(a) podpira in spodbuja cilje, naloge in upravljanje LifeWatch ERIC;

(b) opredeli subjekte, ki ga zastopajo;

(c) ustanovi in ohranja nacionalni odbor za podporo LifeWatch ter tako spodbuja sprejetje ustreznih standardov v nacionalnih projektih oblikovanja virov in orodij; spodbuja uporabo storitev med znanstvenimi skupnostmi in raziskovalci z različnih področij znanja, povezanih z biotsko raznovrstnostjo, vključno z vedo o ekosistemih in bioinformatiko; ter zbira prispevke in povratne informacije ponudnikov in uporabnikov;

(d) prispeva v skladu s Prilogo 2; ter

(e) podpira vse dejavnosti, dogovorjene v okviru LifeWatch ERIC, ki izhajajo iz statuta ali izvedbenih pravil.

Člen 7

Opazovalci

1. Pravice opazovalcev vključujejo:

(a) udeležbo na generalni skupščini brez glasovalne pravice;

(b) omogočanje sodelovanja na dogodkih LifeWatch ERIC, kot so delavnice, konference in tečaji usposabljanja, svoji raziskovalni skupnosti po ugodnejših cenah, če so na voljo prosta mesta;

(c) omogočanje dostopa do podpore LifeWatch ERIC pri razvoju ustreznih sistemov, postopkov in storitev svoji raziskovalni skupnosti.

2. Vsak opazovalec imenuje subjekt, ki ga zastopa.

POGLAVJE 4

UPRAVLJANJE

Člen 8

Generalna skupščina

1. Najvišji upravni organ LifeWatch ERIC je generalna skupščina.

2. Generalna skupščina je odgovorna za splošno usmerjanje in nadzor LifeWatch ERIC.

3. Generalna skupščina odloča o:

(a) sporazumih o ravni storitve in vseh drugih sporazumih s tretjo osebo;

(b) vključevanju članov ali opazovalcev in preklicu članstva ali statusa opazovalca;

(c) odobritvi izvedbenih pravil, smernic ali drugih sklepov, zahtevanih za zagotovitev izvajanja nalog in dejavnosti LifeWatch ERIC;

(d) odobritvi letnega poročila;

(e) odobritvi izvedbenih pravil glede prispevkov v naravi;

(f) odobritvi večletnega delovnega programa in okvirnega proračuna vsakih pet let ter njune revizije in/ali prilagoditve, če je sprememba članarin zadostna, da upravičuje njuno ponovno načrtovanje;

(g) odobritvi letnega proračuna;

(h) imenovanju članov stalnega odbora;

(i) imenovanju članov izvršilnega odbora, vključno z izvršnim direktorjem, in predlogih nezaupnice le-tem;

(j) ustanovitvi pomožnih organov, če je to potrebno za pravilno delovanje LifeWatch ERIC;

(k) odobritvi smernic o elementih skupnega interesa glede nacionalnih odborov za podporo LifeWatch;

(l) pogojih sodelovanja z mednarodnimi organizacijami in mrežami, s katerimi deli cilje in naloge, in pogojih, pod katerimi lahko izvršilni odbor vzpostavi delovne odnose z vladami ter nacionalnimi ali mednarodnimi oz. vladnimi ali nevladnimi organizacijami;

(m) kraju skupnih objektov in naprav;

(n) predlogih za spremembo statuta;

(o) prenehanju LifeWatch ERIC;

(p) vseh drugih zadevah, ki jih generalni skupščini dodeljuje ta statut ali izvedbena pravila; in

(q) vseh drugih zadevah, ki so potrebne, da lahko LifeWatch ERIC izpolnjuje svoje naloge in dejavnosti.

4. Generalno skupščino sestavljajo zastopniki članov in opazovalcev. Opazovalci lahko govorijo z dovoljenjem predsednika generalne skupščine. Brez poseganja v večino, ki jo zahteva člen 3(3), ima vsak član v generalni skupščini en glas. Član imenuje vodjo delegacije, ki ima pravico glasovanja za vse subjekte, ki jih je imenoval, da ga zastopajo.

5. Generalna skupščina se sestane najmanj enkrat letno. Izvršilni in stalni odbor lahko skličeta izredno sejo generalne skupščine, če se pojavijo pomembne zadeve, s katerimi ni mogoče odlašati do naslednje redne seje generalne skupščine. Izredna seja generalne skupščine se lahko skliče s kvalificirano večino glasov vseh članov. Na izrednih sejah generalne skupščine se lahko glasuje tudi po pošti ali prek telekomunikacijskih sredstev v skladu izvedbenimi določbami poslovnika generalne skupščine.

6. Generalna skupščina izvoli predsednika in podpredsednika, ki nadomešča predsednika ob njegovi odsotnosti in v primeru navzkrižja interesov, iz delegacij članov za obdobje dveh let, ki se lahko podaljša še za dve leti. Predsednik določi kraj, čas in dnevni red seje generalne skupščine, o čemer morajo biti člani obveščeni tri mesece vnaprej. Člani generalne skupščine lahko predložijo predloge za dnevni red v skladu z izvedbenimi določbami poslovnika generalne skupščine.

7. Sklepčnost, potrebna za veljavnost seje generalne skupščine, je dosežena ob prisotnosti 50 % članov, ki predstavljajo več kot 50 % denarnih prispevkov. Če sklepčnost ni dosežena, lahko predsednik skliče novo sejo, o kateri so člani pisno obveščeni en mesec pred novo sejo, za veljavnost katere je potrebna enaka sklepčnosti.

8. Člana lahko zastopa drugi član, če je pred posamezno sejo generalne skupščine predsednik o tem pisno obveščen.

9. Generalna skupščina si prizadeva odločati s soglasjem. Če soglasja ni mogoče doseči, se sklepi sprejmejo z glasovanjem, pri katerem se upošteva vrsta večine, ki jo zahtevajo izvedbene določbe poslovnika generalne skupščine. Te izvedbene določbe določajo potrebno večino brez poseganja v člen 3(3) in posebne večine, ki se zahtevajo v skladu z določbami statuta.

Kvalificirana večina se zahteva za sprejetje naslednjih sklepov:

(a) sprejetje medvladnih organizacij v članstvo v skladu s členom 4(2);

(b) prenehanje članstva ali statusa opazovalca v skladu s členom 5(5);

(c) sklic izredne seje generalne skupščine v skladu s členom 8(5);

(d) likvidacija LifeWatch ERIC v skladu s členom 19(1);

(e) predlogi za spremembo statuta v skladu s členom 23(1);

(f) sprememba kraja uradnega sedeža v skladu s členom 23(2);

(g) delovni program in proračun;

(h) osnovni finančni prispevki članov;

(i) odobritev letnega poročila in letnih računovodskih izkazov;

(j) imenovanje in razrešitev izvršnega direktorja in drugih članov izvršilnega odbora;

(k) izvolitev predsednika in podpredsednika generalne skupščine;

(l) sprejetje in spremembe izvedbenih pravil.

10. Za določitev glasovalnih večin, ki jih zahteva ta statut ali izvedbena pravila, velja naslednji dogovor:

(a) „soglasje“ pomeni odobritev vseh članov brez uradnega ugovora in brez potrebe po glasovanju o predlogu, ne glede na pravico do izražanja nezavezujočih pridržkov ali dogovorov v zapisniku seje. Če kateri koli član poda ugovor, opravi generalna skupščina uradno glasovanje v skladu s pravili o glasovanju s posamezno večino, ki je določena za različne zadeve, o katerih se odloča;

(b) „navadna večina“ pomeni večino glasov članov, navzočih na seji;

(c) „absolutna večina“ pomeni več kot polovico glasov članov, ki so navzoči na seji ali jih zastopa pooblaščenec, ki predstavljajo več kot 50 % denarnih prispevkov;

(d) „kvalificirana večina“ pomeni vsaj dve tretjini glasov članov, ki so navzoči na seji ali jih zastopa pooblaščenec, ki predstavljajo več kot 50 % denarnih prispevkov;

Člen 9

Izvršilni odbor

1. Izvršilni odbor LifeWatch ERIC je odgovoren za vsakodnevno upravljanje.

2. Izvršilni odbor pripravlja seje generalne skupščine, izvaja njene sklepe ter usklajuje in upravlja splošne dejavnosti LifeWatch ERIC.

3. Izvršilni odbor zagotavlja skladnost, povezanost in stalnost infrastrukturnih storitev s sklepi o izvajanju ter usklajevanjem med skupnimi objekti in napravami ter razpršenimi centri.

4. Člane izvršilnega odbora imenuje generalna skupščina. Izvršilni odbor sestavlja največ pet in najmanj trije člani: izvršni direktor, finančni direktor ter direktor za informacijske in komunikacijske tehnologije, pri čemer so ti trije redno zaposleni pri LifeWatch ERIC. Izvršni direktor je predsednik izvršilnega odbora. Mandat članov izvršilnega odbora je pet let in se lahko podaljša. Generalna skupščina odobri protokole o navzkrižjih interesov za člane izvršilnega odbora. Izvršni direktor je zakoniti zastopnik LifeWatch ERIC.

5. Generalna skupščina lahko določi pristojnosti za naloge izvršilnega odbora.

6. Izvršilni odbor je za vse svoje dejavnosti kolektivno odgovoren pred generalno skupščino. Če je predlog nezaupnice sprejet, odstopijo izvršni direktor in vsi člani izvršilnega odbora, razen če je predlog naslovljen na posamezne člane izvršilnega odbora; v tem primeru je obvezen odstop teh članov.

7. V prvih petih letih po ustanovitvi LifeWatch ERIC in pred polnim operativnim delovanjem se lahko generalna skupščina odloči dodeliti vsa ali del pooblastil izvršilnega odbora izvršnemu direktorju.

Člen 10

Pomožni organi

1. Generalna skupščina ustanovi stalni odbor, finančni odbor, znanstveni in tehnični svetovalni odbor, odbor za etiko ter druge odbore, potrebne za pravilno delovanje LifeWatch ERIC. Generalna skupščina odobri izvedbena pravila in smernice, vključno z izvedbenimi pravili glede postopkov za njihovo ustrezno vzpostavitev in delovanje.

Stalni odbor sestavljajo vodje delegacij držav članic v skladu s členom 8(4) in ima največ deset članov. Izvoli jih generalna skupščina za obdobje treh let z možnostjo podaljšanja. Predsednika generalne skupščine in finančnega odbora sta člana stalnega odbora po uradni dolžnosti. Stalni odbor se vsaj trikrat letno sestane z izvršilnim odborom, kot je določeno v izvedbenih pravilih.

2. Stalni odbor:

(a) je odgovoren za nadzor in kontrolo upravljanja LifeWatch ERIC, ki ga v obdobjih med sejami generalne skupščine iz člena 8(5) izvaja izvršilni odbor;

(b) je na zahtevo katerega koli od svojih članov obveščen o vseh zadevah glede upravljanja LifeWatch ERIC in pripravi poročilo za generalno skupščino, zlasti o vseh pomembnih proračunskih in tehničnih odstopanjih od letnih in večletnih programiranih proračunov in dejavnosti;

(c) daje priporočila finančnemu direktorju za pripravo osnutkov proračunov v skladu s členom 14.

3. Izvedbena pravila urejajo imenovanje članov in pogoje, pod katerimi odbor za etiko izvršuje svoje naloge. Generalna skupščina, stalni odbor ali izvršilni odbor lahko povabi odbor za etiko, naj da priporočila o posameznih vprašanjih, ki se nanašajo na politike LifeWatch ERIC iz členov 9(4), 12, 13, 15 in 17.

POGLAVJE 5

POROČANJE KOMISIJI

Člen 11

Poročanje Evropski komisiji

1. LifeWatch ERIC pripravi letno poročilo o dejavnostih, ki vsebuje zlasti znanstvene, operativne in finančne vidike njegovih dejavnosti. Poročilo potrdi generalna skupščina, nato pa se v šestih mesecih po zaključku zadevnega proračunskega leta predloži Evropski komisiji in ustreznim javnim organom. Poročilo je javno dostopno.

2. LifeWatch ERIC obvesti Komisijo o vseh okoliščinah, ki utegnejo resno ogroziti izvajanje nalog LifeWatch ERIC ali ovirati LifeWatch ERIC pri izpolnjevanju zahtev iz Uredbe (ES) št. 723/2009.

POGLAVJE 6

POLITIKE

Člen 12

Politike zaposlovanja

1. LifeWatch ERIC ne diskriminira na podlagi rase, etnične pripadnosti, veroizpovedi, spola, starosti, telesne ali duševne prizadetosti, spolne usmerjenosti, zakonskega stanu ali starševskega statusa. Ta politika velja tudi za vse pravice, privilegije in dejavnosti osebja. LifeWatch ERIC lahko sodeluje pri politikah pozitivne diskriminacije glede osebja ženskega spola, pri čemer generalna skupščina odobri načrt pozitivne diskriminacije še pred objavo morebitnega razpisa za zaposlitev osebja.

2. Izvršni direktor ima pooblastilo za vodenje osebja ter je odgovoren za pogoje zaposlovanja in vsako objavljeno prosto delovno mesto, ob upoštevanju proračunskih omejitev, ki jih odobri generalna skupščina, izvedbenih pravil, smernic in političnih odločitev, ki jih je sprejela generalna skupščina. Izvršni direktor lahko posamezne funkcije prenese na enega ali več članov izvršilnega odbora, razen če ni navedeno drugače.

3. Dejavnosti LifeWatch ERIC glede zaposlovanja, razgovorov, zaposlitve in napredovanja/degradiranja se izvajajo skladno z načeli iz odstavka 1 ter so skladne z načeli in omejitvami zaposlovanja, določenimi v izvedbenih pravilih, smernicah ali splošnih mandatih in politikah, ki jih odobri generalna skupščina.

4. Politike zaposlovanja, določene v izvedbenih pravilih, temeljijo na načelih in pogojih, ki jih odobri generalna skupščina, ter upoštevajo veljavne zakone in druge predpise države članice gostiteljice ali zakone države, v kateri se izvajajo dejavnosti LifeWatch ERIC.

Člen 13

Politike javnih naročil in oprostitve davka

1. Vsi razpisi se objavijo na spletišču LifeWatch ERIC ter na ozemljih članov in opazovalcev. LifeWatch ERIC v letno poročilo o dejavnostih vključi izjavo o javnih naročilih.

2. Generalna skupščina odobri izvedbena pravila o javnem naročanju, ki določajo najnižji znesek, nad katerim se javno naročilo odda le po nasvetu znanstvenega in tehničnega svetovalnega odbora.

3. Politika javnih naročil LifeWatch ERIC temelji na načelih preglednosti, nediskriminacije in konkurence, pri čemer upošteva potrebo po zagotavljanju, da ponudbe izpolnjujejo najboljše tehnične, finančne in dobavne zahteve, ob hkratnem vnaprejšnjem obveščanju industrije in ponudnikov storitev o zahtevanih specifikacijah.

Oprostitve davka v skladu s členom 5(1)(d) Uredbe Sveta (ES) št. 723/2009 so omejene na pridobitve LifeWatch ERIC, vključno s skupnimi objekti in napravami, kot so opredeljeni v členu 2(3), blaga in storitev, potrebnih za uradno uporabo in negospodarske dejavnosti, pri čemer mora biti njihova vrednost precejšnja, s čimer se razume, da je obdavčljivi znesek operacije, dokumentirane na ustreznem računu, enak ali višji od 300,50 EUR in da ga v celoti plača LifeWatch ERIC. Dodatne omejitve se ne uporabljajo.

Člen 14

Viri, proračunska načela, odgovornost in zavarovanje

1. Viri LifeWatch ERIC vključujejo članarine, nepovratna sredstva, donacije, pogodbe in katere koli druge vire, ki so povezani z negospodarsko dejavnostjo, brez poseganja v odstavka 2 in 3. Gospodarske dejavnosti so tesno povezane z njegovimi nalogami in dejavnostmi ter ne smejo ogrožati njihovega uresničevanja. Prihodki, ki izhajajo iz gospodarskih dejavnosti, se prikažejo ločeno na podlagi zaračunane tržne cene ali, če te ni mogoče določiti, celotnih stroškov in razumne marže.

2. Proračun LifeWatch ERIC za izvršilni odbor, ob upoštevanju priporočil stalnega odbora, pripravi finančni direktor, ki ga nato, ob upoštevanju priporočil stalnega odbora, predloži v odobritev generalni skupščini. Proračun upravlja izvršilni odbor ob svetovanju finančnega odbora v skladu z načeli dobrega finančnega upravljanja, proračunskega ravnovesja in preglednosti. Finančni odbor sestavljajo zastopniki članov LifeWatch ERIC, imenovani v skladu s postopkom, določenim v izvedbenih pravilih, ki jih odobri generalna skupščina.

Za zagotovitev skladnosti s temi načeli izvršilni odbor:

(a) zagotovi, da so računovodski izkazi vseh prihodkov in odhodkov resnični in točni;

(b) vzpostavi notranji nadzor, vključno z notranjimi revizijami, da bi se izboljšala učinkovita in uspešna uporaba virov;

(c) poskrbi, da računovodske izkaze LifeWatch ERIC vsako leto pregledajo revizorji, ki jih imenuje generalna skupščina, in da se njihovo pisno poročilo skupaj s pripombami izvršnega direktorja in članov izvršilnega odbora pošlje vsem članom.

3. LifeWatch ERIC je odgovoren za svoje dolgove. Člani niso solidarno odgovorni za dolgove LifeWatch ERIC. Odgovornost članov za dolgove LifeWatch ERIC je omejena na njihove ustrezne prispevke.

4. Izvršilni odbor zagotovi ustrezna zavarovanja za tveganja, značilna za gradnjo in delovanje LifeWatch ERIC.

Člen 15

Dostop do objektov in naprav LifeWatch ERIC ter politika razširjanja

1. LifeWatch ERIC spodbuja raziskave in učenje ter ne omejuje dostopa do razpoložljivih podatkov in algoritmov, razen če to ni v navzkrižju s pogoji uporabe, vnaprej dogovorjenimi z njihovim(-i) lastnikom(-i).

2. LifeWatch ERIC vzpostavi in upravlja svojo infrastrukturo za raziskave biotske raznovrstnosti in ekosistemov na evropski ravni. Storitve, ki se opravljajo, se določijo s sklepom generalne skupščine, pri čemer se lahko razlikuje med storitvami, opravljenimi za člane oziroma nečlane in njihove raziskovalce.

3. Sklepe o prednostni razvrstitvi posameznih storitev, ki jih opravlja LifeWatch ERIC, sprejme generalna skupščina, ki pri tem upošteva izid neodvisnega postopka ocenjevanja, ki ga vodi znanstveni in tehnični svetovalni odbor.

4. Če je zmogljivost zagotavljanja dostopa iz finančnih in/ali tehničnih razlogov omejena, generalna skupščina v okviru razpoložljivih virov vzpostavi konkurenčne programe nepovratnih sredstev, ki uspešnim vlagateljem omogočajo, da izkoristijo predlagane zmogljivosti. Vloge iz katere koli države po svetu ocenijo neodvisni ocenjevalni odbori, ki jih imenuje izvršilni odbor na predlog znanstvenega in tehničnega svetovalnega odbora. Programi nepovratnih sredstev, postopek ocenjevanja in mandat, ki jih lahko vzpostavi generalna skupščina, izpolnjujejo splošne zahteve znanstvene odličnosti in pravične prakse.

5. Izvršilni odbor lahko generalni skupščini predlaga politike o zahtevah glede splošnih ali začasnih pravnih razmerij z uporabniki podatkov. Javnosti se dostop dovoli, če storitve ali viri niso omejeni s pogoji za podeljevanje licenc, ki jih naložijo lastniki. LifeWatch ERIC upošteva ustrezne politike in predpise Evropske unije.

6. Generalna skupščina lahko ob upoštevanju člena 3(2) Uredbe (ES) št. 723/2009 z absolutno večino glasov odloči, da bo nekaterim ali vsem skupnostim zaračunavala pristojbino za splošni dostop glede posebnih storitev, ki jih zagotavlja LifeWatch ERIC, ter da bo lastna orodja ali proizvode licencirala bodisi kot proizvode z odprtim dostopom bodisi kot proizvode, za katere je potrebna licenca.

7. Dostop do podatkov in politika razširjanja LifeWatch ERIC upoštevata najboljše mednarodne prakse glede javnih podatkov, kot so tiste, ki jih je določila Evropska unija, ter priznavata pravice lastnikov podatkov in algoritmov ter v celoti upoštevata vsa s tem povezana etična ali pravna vprašanja. LifeWatch ERIC spodbuja odličnost v raziskavah, poučevanju in učenju ter podpira kulturo dobre prakse prek promocijskih dejavnosti in dejavnosti usposabljanja.

8. LifeWatch ERIC spodbuja raziskovalce, ki uporabljajo LifeWatch ERIC, da zagotovijo javno dostopnost rezultatov svojih raziskav, in od raziskovalcev članov zahteva, da rezultate objavljajo prek LifeWatch ERIC.

9. Politika razširjanja opredeljuje različne ciljne skupine, pri čemer LifeWatch ERIC za doseganje teh skupin uporablja več poti, kot so spletni portal, glasilo, delavnice, udeležba na konferencah ter članki v revijah in dnevnem tisku.

Člen 16

Znanstveno in tehnično ocenjevanje

1. LifeWatch ERIC ustanovi znanstveni in tehnični svetovalni odbor kot neodvisen organ usposobljenih znanstvenikov in strokovnjakov. Izvršilni odbor predloži njegov mandat v odobritev generalni skupščini. Člani znanstvenega in tehničnega svetovalnega odbora so imenovani za obdobje štirih let z možnostjo podaljšanja. Znanstveni in tehnični svetovalni odbor lahko izdaja priporočila izvršilnemu odboru. Ta priporočila se v celoti razkrijejo generalni skupščini, ki lahko izvršilnemu odboru izda izvedbena pravila ali smernice kot nadaljnje vodilo.

2. Generalna skupščina lahko odobri ustrezno nadomestilo za naloge, ki jih opravijo člani znanstvenega in tehničnega svetovalnega odbora ter ocenjevalnih odborov.

3. Začasni ocenjevalni odbor se ustanovi v četrtem letu vsakega petletnega obdobja načrtovanja, da oceni splošno znanstveno in tehnično uspešnost LifeWatch ERIC ter pripravi strateška priporočila za naslednje petletno obdobje. Njegove člane imenuje generalna skupščina, ki pri tem upošteva priporočila znanstvenega in tehničnega svetovalnega odbora. Imenovani so osebno in ne zastopajo nobene posamezne države ali ustanove.

Člen 17

Politike glede dostopa do podatkov in pravic intelektualne lastnine

1. LifeWatch ERIC priznava, da del njegove vrednosti kot infrastrukture temelji na povečanju koristi znanja, ki je v javni domeni. Na splošno imajo prednost načela javnih virov in prostega dostopa.

2. LifeWatch ERIC pripravi smernice za raziskovalce, s katerimi zagotovi, da raziskave, ki se izvajajo z uporabo materiala, dostopnega prek LifeWatch ERIC, potekajo v okviru, ki priznava pravice lastnikov podatkov in zasebnost posameznikov. Izvor podatkov mora biti zaščiten in v primerih, ko je LifeWatch ERIC odvisen od prispevkov zunanjih podatkovnih virov in/ali druge infrastrukture, veljajo za njegovo politiko glede podatkov sporazumi s temi partnerji v skladu s tem členom, pri čemer to politiko upravlja eden od članov izvršilnega odbora, ki ga določi generalna skupščina.

3. Uporabniki in ponudniki storitev, ki imajo dostop do podatkov, znanja in izkušenj ali drugih pravic intelektualne lastnine, ki jih ima v skrbništvu ali jih ustvari LifeWatch ERIC, priznajo pravice intelektualne lastnine in druge pravice lastnikov, zajamčene v protokolih ali sporazumih o predložitvi informacij in memorandumih o soglasju. Uporabniki podatkov in ponudniki storitev LifeWatch ERIC morajo izkazati potrebno skrbnost pri zagotavljanju ustreznega upravljanja pravic, ki jih vključujejo podatki v njihovem skrbništvu.

4. LifeWatch ERIC zagotovi, da se uporabniki strinjajo s pogoji, ki urejajo dostop, in da so vzpostavljeni primerni varnostni ukrepi za notranje shranjevanje podatkov in ravnanje z njimi.

5. LifeWatch ERIC objavi ukrepe za preiskovanje in reševanje obtožb o notranjih kršitvah poklicnih pravil, kršitvah varnosti ali razkrivanju zaupnih podatkov glede podatkov in storitev v njegovem skrbništvu.

POGLAVJE 7

TRAJANJE, LIKVIDACIJA, SPORI, PRAVO, KI SE UPORABLJA, IN DOLOČBE O SPREMEMBAH

Člen 18

Trajanje

LifeWatch ERIC se ustanovi za nedoločen čas.

Člen 19

Likvidacija in plačilna nesposobnost

1. Sklep o likvidaciji LifeWatch ERIC se sprejme s kvalificirano večino glasov generalne skupščine.

2. LifeWatch ERIC takoj, vsekakor pa najpozneje v desetih dneh po sprejetju sklepa o likvidaciji LifeWatch ERIC, o sklepu obvesti Evropsko komisijo.

3. Po sprejetju sklepa o likvidaciji LifeWatch ERIC izvršilni odbor, ki deluje v skladu s pravom jurisdikcije države članice gostiteljice, poskrbi za likvidacijo njegovega premoženja in dejavnosti v skladu z naslednjimi načeli:

(a) vsi predmeti fizične podpore, ki jih je dala na voljo država gostiteljica skupnih objektov in naprav ali razpršenega centra, se vrnejo;

(b) vsa druga sredstva se uporabijo za kritje obveznosti LifeWatch ERIC in stroškov, povezanih z likvidacijo. Morebitni finančni presežek se razdeli med obstoječe člane v času likvidacije v sorazmerju z njihovimi skupnimi finančnimi prispevki, ki so jih zagotovili od začetka delovanja LifeWatch ERIC;

(c) kar zadeva prispevke v naravi in druge prispevke, lahko izvršilni odbor, po odobritvi generalne skupščine in če je to izvedljivo, dejavnosti ter znanje in izkušnje LifeWatch ERIC prenese na ustanove s podobnimi cilji. V primeru, da enakovrednih ustanov ni, se sredstva razen finančnega presežka, ki ostane po plačilu dolgov LifeWatch ERIC, porazdelijo med člane v sorazmerju s seštevkom njihovih letnih prispevkov, razen če v sporazumih o ravni storitve ni določeno drugače. Če je mogoče, se sredstva dodelijo članom, ki so jih prispevali.

4. Za likvidacijo, ki vodi k prenehanju obratovanja LifeWatch, veljajo roki, ki se uporabljajo za izstop in prenehanje članstva v skladu s členom 5(1), (2) in (6).

5. LifeWatch ERIC preneha obstajati z dnem, ko Evropska komisija objavi ustrezno obvestilo v Uradnem listu Evropske unije.

Člen 20

Pravo, ki se uporablja

Delovanje LifeWatch ERIC urejajo, po vrstnem redu:

(a) pravo Evropske unije, zlasti Uredba (ES) št. 723/2009 ter odločitve iz členov 6(1)(a) in 11(1) Uredbe;

(b) pravo države članice gostiteljice, če pravo Evropske unije zadeve ne ureja (ali jo ureja le delno);

(c) statut in izvedbena pravila.

Člen 21

Spori

1. Za spore med člani v zvezi z LifeWatch ERIC ali med člani in LifeWatch ERIC ter za kakršen koli spor, v katerem je udeležena Evropska unija, je pristojno Sodišče Evropske unije.

2. Za spore med LifeWatch ERIC in tretjimi osebami se uporablja pravo Evropske unije o sodni pristojnosti. V primerih, ki niso zajeti v pravu Evropske unije, se pristojno sodišče za reševanje takega spora določi na podlagi prava države članice gostiteljice.

Člen 22

Dostopnost statuta

Statut se posodablja in je javno dostopen na spletišču LifeWatch ERIC ter na uradnem sedežu, v prostorih skupnih objektov in naprav in v vseh razpršenih centrih LifeWatch.

Člen 23

Spremembe statuta

1. Brez poseganja v člen 3(3) se predlogi sprememb statuta, vključno s Prilogo 2, sprejmejo s kvalificirano večino glasov članov LifeWatch ERIC. Člani, ki glasujejo proti predlagani spremembi, lahko izstopijo iz LifeWatch ERIC, potem ko poravnajo svoje neporavnane obveznosti.

2. Predloge sprememb lahko predloži kateri koli član s podporo najmanj dveh drugih članov. Predlogi sprememb se predložijo predsedniku generalne skupščine vsaj tri mesece pred redno letno sejo ali pred izredno sejo, sklicano v ta namen, članom pa se sporočijo vsaj dva meseca pred sejo generalne skupščine.

3. Sprememba kraja uradnega sedeža se odobri s kvalificirano večino glasov, pri čemer se upoštevajo naložbe države članice gostiteljice.

POGLAVJE 8

DOLOČBE O USTANOVITVI IN PREHODNE DOLOČBE

Člen 24

Določbe o ustanovitvi

Najpozneje 45 koledarskih dni po začetku veljavnosti sklepa Komisije o ustanovitvi LifeWatch ERIC skliče država članica gostiteljica ustanovitveno sejo generalne skupščine. Država gostiteljica obvesti ustanovitvene člane o morebitnih nujnih ukrepih, ki jih je treba sprejeti pred ustanovitveno sejo. Če ustanovitveni član ne ugovarja v petih delovnih dneh po obvestilu, navedeni ukrep izvede oseba, ki jo ustrezno pooblasti država članica gostiteljica.

Člen 25

Prehodna določba

Dogovorjeni in potrjeni prispevki za izvajanje raziskovalne infrastrukture LifeWatch, ki jih dajo člani v prehodnem obdobju po 11. februarju 2011 in pred ustanovitvijo LifeWatch ERIC, se upoštevajo kot prispevki v denarju ali v naravi k LifeWatch ERIC za prvo petletno obdobje, ob upoštevanju pravil za vrednotenje prispevkov v naravi, ki jih odobri generalna skupščina v skladu s členom 8(3)(e) in oddelkom A2.I.6 Priloge 2.

(1) UL L 206, 8.8.2009, str. 1.

PRILOGA 1 SEZNAM ČLANOV, OPAZOVALCEV IN SUBJEKTOV, KI JIH ZASTOPAJO Država Subjekt, ki zastopa Belgija Belgijski urad za znanstveno politiko (BELSPO) Oddelek za gospodarstvo, znanost in inovacije (EWI) Generalni direktorat za neobvezno izobraževanje in znanstvene raziskave (DGENORS) Grčija Helenski center za raziskovanje morja (HCMR) Španija Ministrstvo za gospodarstvo, industrijo in konkurenčnost (MINECO) Ministrstvo za kmetijstvo in ribolov ter hrano in okolje (MAPAMA) Regionalna vlada Andaluzije (Junta de Andalucía) Italijanska republika Nacionalni raziskovalni svet (CNR) Nizozemska Nizozemska organizacija za znanstveno raziskovalno dejavnost (NWO) Portugalska Romunija Slovenija Ministrstvo za izobraževanje, znanost in šport (MIZS)

Opazovalci Država Subjekt, ki zastopa